બીજા વિશ્ર્વયુદ્ધ વખતે ૧૯૪૧માં ચાર વર્ષ માટે જાપાનનો કબજો હોંગકોંગ પર રહ્યો. બ્રિટને ૩૦ ઓગસ્ટ, ૧૯૪૫ના રોજ ફરી હોંગ કોંગ પર કબજો કર્યો અને છેક ૧૯૯૭ સુધી હોંગ કોંગ બ્રિટનના તાબા હેઠળ હતું. બ્રિટને હોંગ કોંગને એક સમૃદ્ધ શહેર બનાવ્યું. હોંગ કોંગમાં ઉદ્યોગો અને નાણાંકીય પ્રવૃત્તિઓ વિકસાવીને તેમણે એવો વિકાસ કરાવ્યો કે કોઈએ તેની કલ્પના પણ નહોતી કરી. ૧૯૭૯માં ચીને હોંગ કોંગ પોતાનો પ્રદેશ હોવાથી તે પોતાને સોંપવા દાવો કર્યો. બ્રિટન અને ચીન વચ્ચે મંત્રણાઓ શ થઈ. છેવટે ૧૯૮૪માં બ્રિટન ૧૫ વર્ષ પછી એટલે કે ૧૯૯૭માં હોંગ કોંગ છોડી જવા માટે સંમત થયું. બ્રિટન અને ચીન વચ્ચે કરાર થયો ને આ કરાર હેઠળ ૧૯૯૭માં હોંગ કોંગ બ્રિટનના તાબા હેઠળથી ચીનના તાબા હેઠળ આવી ગયું.